Document ID: 32000R1930

Κανονισμός (ΕΚ) αριθ. 1930/2000 της Επιτροπής
της 12ης Σεπτεμβρίου 2000
για αναθεώρηση, για την περίοδο εμπορίας 2000/01 στον τομέα της ζάχαρης, του μεγίστου ποσού της συνεισφοράς Β, και για τροποποίηση της ελαχίστης τιμής των ζαχαρότευτλων Β
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2038/1999 του Συμβουλίου, της 13ης Σεπτεμβρίου 1999, για την κοινή οργάνωση της αγοράς στον τομέα της ζάχαρης(1), όπως τροποποιήθηκε τελευταία από τον κανονισμό (ΕΚ) αριθ. 1527/2000 της Επιτροπής(2), και ιδίως το άρθρο 33 παράγραφος 8 δεύτερο και τρίτο εδάφιο,
Εκτιμώντας τα ακόλουθα:
(1) Το άρθρο 33 του κανονισμού (ΕΚ) αριθ. 2038/1999 προβλέπει, στις παραγράφους 3 και 4, ότι οι ζημίες που οφείλονται στις αναλήψεις υποχρεώσεων για τις εξαγωγές σχετικά με τα πλεονάσματα κοινοτικής ζάχαρης, πρέπει να καλυφθούν μέσω συνεισφορών στην παραγωγή που εισπράττονται επί των ποσοτήτων ζάχαρης Α και Β, ισογλυκόζης Α και Β και σιροπιού ινουλίνης Α και Β εντός ορισμένων ανωτάτων ορίων.
(2) Το άρθρο 33 παράγραφος 5 του κανονισμού (ΕΚ) αριθ. 2038/1999 ορίζει ότι, όταν η προβλεπόμενη συνολική ζημία της τρέχουσας περιόδου εμπορίας κινδυνεύει να μην καλυφθεί από τα αναμενόμενα έσοδα που προκύπτουν από τη συνεισφορά στη βασική παραγωγή και από την συνεισφορά Β, για τις οποίες τα ανώτατα όρια έχουν καθορισθεί αντιστοίχως στο 2 % και στο 30 % της τιμής παρέμβασης της λευκής ζάχαρης που έχει καθοριστεί για την εν λόγω περίοδο εμπορίας, το μέγιστο ποσοστό της συνεισφοράς Β αναθεωρείται στον βαθμό που χρειάζεται για να καλυφθεί αυτή η συνολική ζημία χωρίς να μπορεί να υπερβεί το 37,5 %.
(3) Τα έσοδα που αναμένονται, πριν από την αναθεώρηση, από τις συνεισφορές οι οποίες εισπράττονται για την περίοδο εμπορίας 2000/01, παραμένουν χαμηλότερα από το άθροισμα που προκύπτει από τον πολλαπλασιασμό του εξαγώγιμου πλεονάσματος επί του μέσου όρου της ζημίας. Επομένως, χρειάζεται, σύμφωνα με τα επί του παρόντος γνωστά δεδομένα, να καθοριστεί για την περίοδο εμπορίας 2000/01 το μέγιστο ποσό της συνεισφοράς Β στο 37,5 % της εν λόγω τιμής παρέμβασης της λευκής ζάχαρης.
(4) Το άρθρο 5 παράγραφος 2 δεύτερο εδάφιο του κανονισμού (ΕΚ) αριθ. 2038/1999 ορίζει ότι, με την επιφύλαξη της εφαρμογής του άρθρου 33 του ίδιου κανονισμού, η ελάχιστη τιμή των ζαχαρότευτλων Β ισούται με το 68 % της τιμής των ζαχαρότευτλων. Το άρθρο 33 παράγραφος 5 του προαναφερομένου κανονισμού προβλέπει ότι το αναθεωρημένο ανώτατο όριο της συνεισφοράς Β καθορίζεται για την τρέχουσα περίοδο εμπορίας πριν από την 15η Σεπτεμβρίου αυτής της περιόδου, καθώς και η αντίστοιχη τροποποίηση της τιμής των ζαχαρότευτλων Β που καθορίζεται για την περίοδο εμπορίας 2000/01 από τον κανονισμό (ΕΚ) αριθ. 1364/2000 του Συμβουλίου(3).
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης της ζάχαρης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Για την περίοδο εμπορίας 2000/01, το ανώτατο ποσό που αναφέρεται στο άρθρο 33 παράγραφος 4 πρώτο εδάφιο του κανονισμού (ΕΚ) αριθ. 2038/1999 καθορίζεται στο 37,5 % της τιμής παρέμβασης της λευκής ζάχαρης που έχει καθοριστεί γι' αυτή την περίοδο.
2. Για την περίοδο εμπορίας 2000/01, η ελάχιστη τιμή των ζαχαρότευτλων Β που αναφέρεται στο άρθρο 5 παράγραφος 2 δεύτερο εδάφιο του κανονισμού (ΕΚ) αριθ. 2038/1999, ισούται με το 60,5 % της βασικής τιμής των ζαχαρότευτλων που έχει καθοριστεί γι' αυτή την περίοδο.
Άρθρο 2
Για την περίοδο εμπορίας 2000/01, η ελάχιστη τιμή των ζαχαρότευτλων Β αναθεωρημένη κατ' εφαρμογή του άρθρου 33 παράγραφος 5 του κανονισμού (ΕΚ) αριθ. 2038/1999, καθορίζεται σε 28,84 ευρώ για κάθε τόνο.
Άρθρο 3
Ο παρών κανονισμός τίθεται σε ισχύ την τρίτη μέρα μετά από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Σεπτεμβρίου 2000.

Labels: 2
15
17